सूचना और प्रसारण मंत्रालय
उपचार सुंदरता है: आईएफएफआई 51 भारतीय पैनोरमा फिल्म जून के निर्देशक
“सहायता मांगो, अपने अपराध बोध को दूर करो और उपचार की प्रक्रिया शुरू होने दो”
“उपचार सुंदरता है। अपनी फिल्म के माध्यम से, हम यह दिखाना चाहते हैं कि अगर आपके भीतर कुछ टूटा है, यदि आपके किसी मनोभाव को उपचार की आवश्यकता है, तो यह प्रक्रिया होगी। इसके लिए खुले मन से वार्तालाप करें।” यह संदेश गोवा में आयोजित किए जा रहे भारतीय अंतर्राष्ट्रीय फिल्म महोत्सव के 51वें संस्करण के भारतीय पैनोरमा फीचर फिल्म खंड में प्रदर्शित मराठी फिल्म जून के निर्देशकों सुह्रद गोडबोले और वैभव खिस्ती द्वारा दिया गया। इस फिल्म के निर्देशक 20 जनवरी, 2021 को महोत्सव स्थल पर एक संवाददाता सम्मेलन को संबोधित कर रहे थे।
संवाद की आवश्यकता पर बात करते हुए, निदेशक गोडबोले ने कहा: "मानव से मानव के संपर्क की जरूरत आज पहले से कहीं अधिक है। हमारी फिल्म लोगों से फिर से बातचीत शुरू करने बारे में बताती है। कई बार, हम नहीं जानते कि हम किसके साथ बात करें, हम जो महसूस कर रहे हैं उसे कैसे साझा करें। हम लोग अकेले व्यक्ति के तौर पर इस दुनिया में एक द्वीप जैसे बन गए हैं, हम सभी को अपने जीवन में किसी न किसी की ज़रूरत है। हमारी कोशिश आज की पीढ़ी और परिस्थितियों के लिए एक काफी भरोसेमंद फिल्म बनाने की रही है।"
फिल्म की टैग लाइन ‘हीलिंग इज ब्यूटीफुल‘ पर विचार व्यक्त करते हुए गोडबोले ने कहा कि इसके कई मायने हैं। “हमें सहायता और उपचार के लिए तलाश करने की ज़रूरत है, अक्सर, हम आत्म-ग्लानि और विषाद के भावों से भरे रहते हैं। अपने अपराधबोध और आंतरिक दुर्भावों को दूर करने से न डरें और उपचार की प्रक्रिया शुरू होने दें। इससे आपको बेहतर महसूस हो सकता है, लेकिन आपको इस प्रक्रिया को जारी रखना चाहिए”।
फिल्म के अन्य निर्देशक वैभव खिस्ती ने कहा: “जून के माध्यम से, हमने एक अनछुए विषय के बारे में बोलने की कोशिश की है। फिल्म के माध्यम से हम बहुत सारी बातें कहना चाहते हैं।”
आईएफएफआई अनुभव के प्रश्न पर उन्होंने कहा: "हम फिल्म को बड़े पर्दे पर देखकर खुश हैं। विशेष रूप से महामारी के बाद, हम कभी नहीं जानते थे कि क्या होगा। यहां आने और इसे आईएफएफआई दर्शकों के साथ एक बड़ी स्क्रीन पर देखना अत्यंत सुखद रहा है। हमारी फिल्म का चयन करने के लिए आईएफएफआई समिति का धन्यवाद।"
महामारी के बीच ही एक महोत्सव के आयोजन के माध्यम से ऊर्जा का संचार करने के लिए आईएफएफआई आयोजकों की प्रशंसा करते हुए, सुह्रद गोडबोले ने कहा: "आईएफएफआई में इस जोश का संचार वास्तव में सराहनीय है।"
मीडिया के साथ वार्तालाप करते हुए, मुख्य अभिनेता सिद्धार्थ मैनन ने कहा, "हर पल बहुत आनंददायक था, और इस तरह की कठिन भूमिका निभाना मुझे पसंद है। पटकथा बेहद गहन व्यक्तिगत भाव से जुड़ी है। पटकथा में ऐसा कुछ था जिसने मुझे और सारी टीम को इससे बाँध दिया, और फिर वहाँ से यह प्रक्रिया आगे बढ़ती गईं।"
फिल्म के लेखक निखिल महाजन ने फिल्म जगत में सार्थक फिल्में बनाने की चुनौती पर चर्चा करते हुए कहा: "हम सार्थक सिनेमा को व्यावसायिक रूप से सुलभ बनाने की कोशिश कर रहे हैं।"
जून के बारे में
भारत में एक छोटे शहर की यथार्थवादी पृष्ठभूमि के विरूद्ध, जून जैसे विषयों को भारतीय सिनेमा में शायद ही कभी लिया जाता है। यह अपराध-बोध से ग्रस्त नील नामक एक ऐसे लड़के की कहानी है जिसका पूरा अस्तित्व इससे प्रभावित होता है, और फिर एक अंजान महिला नेहा, उसे ठीक करने के लिए उसके जीवन में आती है और कई तरीकों से, उसे भी ठीक करती है।
निर्देशक: वैभव खिस्ती, सुह्रद गोडबोले
निर्माता: ब्लू ड्रॉप फिल्म्स, रेडिएंट पिक्चर्स
पटकथा: निखिल महाजन
डीओपी: कैस वसीक
संपादक: निखिल महाजन, हृषिकेश पेटवे
फिल्म के कलाकार: नेहा पेंडसे बायस, सिद्धार्थ मेनन, रेशम श्रीवर्धन, किरण कर्माकार, नितिन दिवाकर, सौरभ पचौरी
निर्देशक वैभव खिस्ती का परिचय
वैभव खिस्ती ने संतोष सिवन, अमित मसूरकर और निखिल महाजन जैसे जाने-माने फिल्म निर्माताओं के साथ एक सहायक निर्देशक के रूप में काम किया है।
निर्देशक सुह्रद गोडबोले का परिचय
सुह्रद गोडबोले ’पुणे 52’, तुह्या धर्म कोंचा’ और ‘बाजी’ जैसी फिल्मों के फिल्म संपादक और निर्माता हैं।